PATVIRTINTA

Skuodo rajono savivaldybės tarybos

2021 m. vasario 18 d. sprendimu Nr. T10-29/T9-

**SKUODO RAJONO DAUGIABUČIŲ NAMŲ ATNAUJINIMO (MODERNIZAVIMO) PROGRAMA**

**I SKYRIUS**

**BENDROSIOS NUOSTATOS**

1. Skuodo rajono daugiabučių namų atnaujinimo (modernizavimo) programos (toliau – Programa) paskirtis – atkurti ar pagerinti Skuodo rajone esančių daugiabučių namų technines ir energines normatyvines savybes. Siekti esminių statinio reikalavimų visumos išlaikymo, šiluminės energijos sąnaudų sumažinimo ir racionalaus energinių išteklių naudojimo gyventojų išlaidų šildymui sumažinimo ir gyvenimo kokybės pagerinimo.

2. Programa parengta Skuodo rajono savivaldybei (toliau – Savivaldybė) vykdant Lietuvos Respublikos statybos įstatymo, Lietuvos Respublikos vietos savivaldos įstatymo nustatytą statinių naudojimo priežiūros atlikimo funkciją, remiantis statybos techniniu reglamentu STR 2.01.01(6):2008 „Esminis statinio reikalavimas „Energijos taupymas ir šilumos išsaugojimas“. Įgyvendinant Programą siekiama prisidėti prie Daugiabučių namų atnaujinimo (modernizavimo) programos, patvirtintos Lietuvos Respublikos Vyriausybės, tikslo iki 2020 metų pabaigos sumažinti šiluminės energijos (kuro) sąnaudų ir anglies dioksido išmetimo į atmosferą daugiabučiuose namuose, pastatytuose pagal iki 1993 metų galiojusius statybos techninius normatyvus. Programa atitinka Lietuvos Respublikos Vyriausybės patvirtintą Daugiabučių namų atnaujinimo (modernizavimo) programą.

3. Programa parengta vadovaujantis Lietuvos Respublikos aplinkos ministerijos iniciatyva dėl daugiabučių namų Lietuvos Respublikos savivaldybėse energijos taupymo priemonių įgyvendinimo, Savivaldybės atrinktų neefektyviausiai energiją vartojančių pastatų įvertinimo rezultatais, parengtais jų energinio efektyvumo didinimo investicijų planais ir investicijų planų rengėjų parengtomis pastatus ir jų energinio efektyvumo didinimo priemonių (toliau – Priemonės) įgyvendinimą apibendrinančiomis ataskaitomis, kurios yra neatskiriama šios Programos dalis, taip pat atsižvelgiant į Valstybinės kainų ir energetikos komisijos (toliau – VKEKK) nustatytas maksimalias šilumos suvartojimo normas daugiabučių namų butams ir kitoms patalpoms šildyti.

**II SKYRIUS**

**ESAMOS BŪKLĖS ANALIZĖ**

4. Skuodo rajone yra 63 daugiabučiai namai. Dauguma pastatų – daugiaaukščiai: 23 penkių aukštų, 16 keturių aukštų, 15 trijų aukštų, 9 dviejų aukštų. Daugiau kaip 97 proc. jų pastatyta per praėjusio šimtmečio keturis dešimtmečius. Visi daugiabučiai namai pastatyti iki 1993 metų. Tuomet rajone dominavo plytų mūro ir stambiaplokščių daugiabučių namų statyba. Kaip ir daugelyje kitų tuo pačiu metu statytų pastatų Lietuvoje, namai buvo pastatyti pagal žemus energinio efektyvumo standartus ir laikui bėgant jų būklė dėl nepakankamos techninės priežiūros vis prastėjo. Šilumos suvartojimas daugiausia priklauso nuo lauko oro temperatūros ir nuo šilumos tarifo.

5. Sovietmečiu ir iš karto po Nepriklausomybės atgavimo buvusios santykinai žemos šilumos kainos, valstybės mokesčių politika (mokestinės lengvatos nepasiturintiems gyventojams) neskatino gyventojų taupyti energijos. Gyventojai neturi efektyvaus energijos vartojimo patirties ir dėl nepakankamų ar nenuolatinių pajamų iki šiol mažai daugiabučių namų gyventojų savarankiškai investuodavo į energijos taupymo priemones savo būstuose.

*1 lentelė*

***Suvartojama šiluminė energija (per šildymo sezoną)***

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Pavadinimas** | **2010–2011 m.** | **2011–2012 m.** | **2012–2013 m.** | **2013–2014 m.** | **2014–2015 m.** | **2015–2016 m.** | **2016–2017 m.** | **2017–2018 m.** | **2018–2019 m.** | **2019–2020 m.** |
| **Šildymo sezono temperatūra (C°)** | -0,2 | +0,8 | -0,9 | +2,51 | +2,5 | +2,24 | +1,93 | +1,3 | +2,06 | +4,26 |
| **Daugiabučių namų suvartota šiluminė energija (iš viso MWh)** | 11004,98 | 9582,44 | 10166,19 | 6440,69 | 8169,376 | 8593,931 | 9256,223 | 9308,083 | 8677,296 | 8007,888 |
| **Gyventojų šiluminės energijos sąnaudos (iš viso tūkst. Eur be PVM)** | 783 187,61 | 778 017,62 | 794 593,32 | 698 482,80 | 631 157,47 | 608 304,39 | 714 839,00 | 649 482,93 | 567 664,94 | 467 097,85 |
| **Daugiabučių namų suvartota šiluminė energija (vidutiniškai kWh/m2)** | 129,708 | 111,955 | 118,775 | 75,246 | 95,446 | 100,406 | 104,529 | 105,114 | 97,991 | 90,543 |
| **Gyventojų šiluminės energijos sąnaudos (vidutiniškai Eur be PVM/m2)** | 0,92 | 0,89 | 0,93 | 0,61 | 0,73 | 0,71 | 0,81 | 0,75 | 0,65 | 0,54 |
| **Vidutinis šildymo tarifas, (ct/kWh be PVM)** | 7,13 | 7,92 | 7,81 | 8,10 | 7,66 | 7,04 | 7,78 | 7,16 | 6,60 | 5,99 |

6. Savivaldybės administracija buvo pasirašiusi dvi partnerystės sutartis su VšĮ Būsto energijos taupymo agentūra ir Lietuvos Respublikos aplinkos ministerija. Šiuo metu savivaldybėje daugiabučių modernizavimas vykdomas pagal 3 kvietimus ir gyventojų iniciatyvas.

*2 lentelė*

***Atnaujinti (modernizuoti) gyvenamieji namai iki 2021 m. vasario 1 d.***

|  |  |  |  |  |
| --- | --- | --- | --- | --- |
| Bendrojo naudojimo objektų valdytojas | Atnaujintų (modernizuotų) namų skaičius (vnt.) | Atnaujintų modernizuotų namų naudingasis plotas (kv. m) | Projektų įgyvendinimo laikotarpis (metais) | Investicijų suma (tūkst. Eur) |
| Bendrijų įgyvendinti projektai (valstybės parama – 50 proc.) | 0 | 0 | 0 | 0 |
| Savivaldybės administracijos įgyvendinami projektai (ES parama – 85 proc.) | 12 | 12 416 | 2011–2015 | 2 299 290 |
| VšĮ Skuodo informacijos centro įgyvendinami projektai | 7 | 12 348,70 | 2015–2021 | 2 021 374,11 |
| Iš viso | **19** | **24 764,70** |  | **4 320 664,11** |
| Palyginimas su Skuodo mieste esančiais daugiabučiais (proc.) | **30** | **27,86** |  |  |

7. Daugiabučiuose namuose, kuriuose Priemonės buvo įgyvendintos, parodė, kad po jų įgyvendinimo sutaupoma apie 50 proc. energijos, lyginant su energijos sąnaudomis iki šių Priemonių įgyvendinimo, o sutaupytos lėšos dėl sumažėjusių šildymo išlaidų dažniausiai skiriamos investicijoms padengti. Ženklų išlaidų už šildymą sumažėjimą lemia atliktas daugiabučio atnaujinimas (modernizavimas) – šildymo sistemos atnaujinimas, pastato sienų šiltinimas, ventiliacijos sistemų atnaujinimas bei mažesnė šildymo kaina.

8. Nuo 2015 m. birželio 16 d. iki 2021 m. vasario 1 d. Skuodo rajone baigti renovuoti 7 daugiabučiai gyvenamieji namai.

9. Toliau senstant gyvenamiesiems namams, jų atnaujinimo ir racionalaus energijos vartojimo problema Skuodo rajono daugiabučiuose pastatuose tampa ypatingai opi, todėl Savivaldybės iniciatyva buvo pradėta rengti ši Programa, apimanti daugiausiai energijos suvartojančius daugiabučius namus Skuodo rajone. Šios Programos įgyvendinimas sudarys prielaidas spręsti gyventojų socialines problemas, mažinant jų sąskaitų už energinius resursus dydį, užtikrinti esminių statinio reikalavimų visumos išlaikymą daugiabučiuose namuose, gerinti vidaus patalpų temperatūrinio režimo sąlygas, skatinti būsto savininkus racionaliai vartoti energiją, taip pat prisidėti prie klimato taršos mažinimo ir aplinkos tausojimo šalies mastu, gerinti pastatų techninę būklę ir estetinį miesto vaizdą, didinti nekilnojamojo turto vertę ir likvidumą.

10. VKEKK yra nustačiusi maksimalias metines suvartojimo normas daugiabučių namų butams ir kitoms patalpoms šildyti (3 lentelė).*3 lentelė*

***Maksimalios metinės šilumos suvartojimo normos daugiabučių namų butams ir kitoms patalpoms šildyti***

|  |  |
| --- | --- |
| Namų tipai | Maksimalios metinės šilumos suvartojimo normos šildymui *qŠmet0max,* kWh / kv. m per metus |
| 1 aukšto vienbučiai ir daugiabučiai | 239,6 |
| 2 aukštų daugiabučiai | 213,0 |
| 3 aukštų daugiabučiai | 197,7 |
| 4 aukštų daugiabučiai | 169,0 |
| 5 aukštų daugiabučiai | 140,4 |

**III SKYRIUS**

**PROGRAMOS TIKSLAS IR UŽDAVINIAI**

11. Programos įgyvendinimo tikslas – sumažinti daugiausiai energijos vartojančiuose Skuodo rajono daugiabučiuose namuose suvartojamos šiluminės energijos sąnaudas, gerinti rajono estetinį vaizdą ir gyvenamąją aplinką.

12. Programos tikslui pasiekti numatyti uždaviniai:

12.1 Sukurta organizacinė struktūra, atsakinga už Programos įgyvendinimo koordinavimą, teikianti organizacinę, teisinę, techninę paramą daugiabučių namų atnaujinimo (modernizavimo) projektams įgyvendinti.

12.2. Siekiama atnaujinti daugiausiai šiluminės energijos suvartojančius daugiabučius namus, užtikrinant, kad įgyvendinus Priemones, bus pasiekta ne mažesnė kaip C pastato energinio naudingumo klasė ir skaičiuojamosios šilumos energijos sąnaudos juose būtų sumažintos ne mažiau kaip 40 procentų.

12.3. Nuolat informuojama visuomenė energinio efektyvumo didinimo daugiabučiuose namuose klausimais.

13. Numatomų renovuoti daugiabučių namų sąrašas:

13.1. Algirdo g. 9, Skuodas;

13.2. Algirdo g. 11, Skuodas;

13.3. Vilniaus g. 2, Skuodas;

13.4. Birutės g. 16, Skuodas;

13.5. Mosėdžio g. 13, Skuodas;

13.6. Apuolės g. 4, Skuodas;

13.7. Dariaus ir Girėno 33, Skuodas;

13.8. Vilniaus g. 44, Skuodas;

13.9. P. Cvirkos g. 3, Skuodas;

13.10. J. Chodkevičiaus g. 15, Skuodas.

**IV SKYRIUS**

**PRIEMONĖS, NUMATOMOS ĮGYVENDINTI DAUGIABUČIUOSE NAMUOSE**

14. Siekiant gerinti gyvenamąją aplinką, mažinti energinių išteklių sąnaudas ir užtikrinti daugiabučių namų atitiktį esminiams statinio reikalavimams, Savivaldybės atrinktuose Skuodo rajono daugiabučiuose namuose numatoma įgyvendinti Priemones, būtinas statinių naudojimo ir priežiūros esminiams reikalavimams užtikrinti ir leisiančias sumažinti bendras visų daugiabučių namų energijos sąnaudas ne mažiau kaip 40 proc., ir juose pasiekti ne mažesnę kaip C energinio naudingumo klasę. Pagal Programą yra numatoma įgyvendinti šias pagrindines priemones:

14.1. Šildymo ir (ar) karšto vandens sistemų pertvarkymas ar keitimas:

14.1.1. šilumos punkto ar katilinės, individualių katilų ir (ar) karšto vandens ruošimo įrenginių keitimas ar pertvarkymas, taip pat atsinaujinančių energijos šaltinių (saulės, vėjo, geoterminės energijos, biokuro ir panašiai) įrengimas;

14.1.2. balansinių ventilių ant stovų įrengimas;

14.1.3. vamzdynų šiluminės izoliacijos gerinimas;

14.1.4. šildymo prietaisų ir (ar) vamzdynų keitimas;

14.1.5. individualios šilumos apskaitos prietaisų ar daliklių sistemos ir (ar) termostatinių ventilių įrengimas butuose ir kitose patalpose.

14.2. Ventiliacijos ir rekuperacijos sistemų pertvarkymas, keitimas ar įrengimas.

14.3. Stogo ar perdangos pastogėje šiltinimas, įskaitant stogo konstrukcijos sustiprinimą ar deformacijų šalinimą, stogo dangos keitimą, lietaus nuvedimo sistemos sutvarkymą ar įrengimą, arba naujo šlaitinio stogo (be patalpų pastogėje) įrengimas (įskaitant kopėčias į pastogę), apšiltinant jį arba perdangą pastogėje.

14.4. Išorinių sienų (taip pat ir cokolio) šiltinimas, įskaitant sienų (cokolio) konstrukcijos defektų pašalinimą, esamų lietvamzdžių demontavimą, įrengimą ar keitimą, elektros, dujų ar kitų sistemų ar įrengimų nuo šiltinamos sienos (cokolio) atitraukimą (išskyrus keitimą naujais) ir nuogrindos sutvarkymą.

14.5. Balkonų ar lodžijų įstiklinimas, įskaitant esamos balkonų ar lodžijų konstrukcijos sustiprinimą ir (ar) naujos įstiklinimo konstrukcijos įrengimą pagal vieną projektą.

14.6. Bendrojo naudojimo patalpose esančių langų keitimas ir (ar) bendrojo naudojimo lauko durų (įėjimo, tambūro, balkonų, rūsio, konteinerinės, šilumos punkto) keitimas (įskaitant susijusius apdailos darbus), įėjimo laiptų remontas ir pritaikymas neįgaliųjų poreikiams (panduso įrengimas).

14.7. Butų ir kitų patalpų langų ir balkonų durų keitimas į mažesnio šilumos pralaidumo langus.

14.8. Rūsio perdangos šiltinimas.

14.9. Bendrojo naudojimo elektros inžinerinės sistemos ir (ar) apšvietimo sistemos atnaujinimas (modernizavimas) (elektros kabelių keitimas, šviesos diodų (LED) apšvietimo ir automatinės apšvietimo valdymo sistemos įrengimas).

14.10. Kitos namo atnaujinimo (modernizavimo) priemonės:

14.10.1. kitų pastato bendrojo naudojimo inžinerinių sistemų (priešgaisrinės saugos, geriamojo vandens, buitinių nuotekų, drenažo, taip pat ir namui priklausančių vietinių įrenginių) atnaujinimas ar keitimas;

14.10.2. konstrukcijų (balkonų laikančiųjų konstrukcijų ir saugos aptvarų, stogelių virš įėjimo į pastatą), kurios nesusijusios su Priemonėmis, keitimas – teisės aktų nustatyta tvarka pripažintos jų avarinės būklės likvidavimas;

14.10.3. bendrojo naudojimo laiptinių paprastasis remontas (vidaus sienų, lubų, grindų paruošimas dažymui ir dažymas, laiptų, laiptų turėklų atnaujinimas ir dažymas, lauko durų ir tambūro durų keitimas, įėjimo laiptų remontas ir pritaikymas neįgaliųjų poreikiams).

15. Investicijų planai rengiant Savivaldybės atrinktų daugiabučių namų energinio efektyvumo didinimo programą yra parengti taip, kad būsto savininkų bendros išlaidos šiluminės energijos sąnaudoms ir investicijų padengimui būtų ne mažiau kaip 10 proc. mažesnės, lyginant su išlaidomis vien šiluminei energijai iki investicijų planuose numatytų priemonių įgyvendinimo.

**V SKYRIUS**

**PROGRAMOS ĮGYVENDINIMAS**

16. Programa parengta ir įgyvendinama pagal Lietuvos Respublikos aplinkos ministro skelbiamus kvietimus.

17. Savivaldybės administracija koordinuoja visos Programos įgyvendinimą, organizuoja jos įgyvendinimo veiksmus, taip pat skatina kitų daugiabučių namų atnaujinimą (modernizavimą) pagal Daugiabučių namų atnaujinimo (modernizavimo) programą.

18. Savivaldybės paskirtas Programos įgyvendinimo administratorius atlieka visus veiksmus, susijusius su Programos ir parengtų investicijų planų įgyvendinimu: skolinasi lėšas iš kredito įstaigų, naudodamasis Centrinės perkančiosios organizacijos parengtu elektroniniu katalogu, organizuoja rangos darbų (įskaitant ir projektavimo darbus), statybos techninės priežiūros paslaugų pirkimus, organizuoja ir prižiūri statybos darbų atlikimą ir užtikrina jų įgyvendinimo kokybę.

19. Įgyvendinant pirmąjį Programos įgyvendinimo etapą Programos administratorius išsamiai informuoja būsto savininkus apie Programą, būsto savininkams nusprendus įgyvendinti papildomas Priemones, neįtrauktas į investicijų planus, organizuoja šių investicijų planų pakeitimą, nebloginant planuojamų pasiekti energinio efektyvumo rezultatų.

20. Savivaldybės administracija prižiūri ir kontroliuoja Programos įgyvendinimo administratoriaus vykdomą veiklą. Tuo atveju, jei gaunama informacija iš Programos finansavimą suteikusių bankų ar kitų finansų įstaigų, kad Programos įgyvendinimo administratorius nevykdo ar netinkamai vykdo savo įsipareigojimus pagal kredito sutartis, Savivaldybės administracija nedelsiant imasi veiksmų užtikrinti, kad Programos įgyvendinimo administratorius laikytųsi įsipareigojimų.

21. Programos įgyvendinimo metu, atliekant rangos darbus, atliktų statybos rangos darbų priėmimo ir perdavimo aktus rangovas perduoda Programos įgyvendinimo administratoriui. Programos įgyvendinimo administratorius statybos rangos darbų priėmimo ir perdavimo aktuose nurodytus darbus perduoda derinti Savivaldybės administracijos direktoriaus įsakymu paskirtiems specialistams. Programos įgyvendinimo administratorius derina darbų kiekio atitikimą, numatytą statinio projekte, o paskirtas administracijos specialistas darbų atitikimą (ar jų neatitikimą) investicijų plane nurodytoms atnaujinimo (modernizavimo) priemonėms. VšĮ Skuodo informacijos centro direktorius pasirašo statybos rangos darbų priėmimo ir perdavimo aktus.

**VI SKYRIUS**

**PROGRAMOS FINANSAVIMAS**

22. Programai įgyvendinti numatoma teisės aktų nustatyta tvarka gauti finansavimą iš Daugiabučių namų atnaujinimo (modernizavimo) programos, patvirtintos Lietuvos Respublikos Vyriausybės 2004 m. rugsėjo 23 d. nutarimu Nr. 1213, Klimato kaitos specialiosios programos ir kitų teisėtų šaltinių.

23. Finansavimo šaltinių parama Programai įgyvendinti skiriama vadovaujantis paramą reglamentuojančiais teisės aktais (Lietuvos Respublikos valstybės paramos būstui įsigyti ar išsinuomoti ir daugiabučiams namams atnaujinti (modernizuoti) įstatymu, Lietuvos Respublikos piniginės socialinės paramos nepasiturintiems gyventojams įstatymu ir kitais teisės aktais).

**VII SKYRIUS**

**BAIGIAMOSIOS NUOSTATOS**

24. Programos įgyvendinimo stebėseną atlieka Savivaldybės administracija. Programos stebėsena gali būti vykdoma vadovaujantis Daugiabučių namų atnaujinimo (modernizavimo) programos įgyvendinimo stebėsenos tvarkos aprašu, patvirtintu Lietuvos Respublikos aplinkos ministro 2011 m. gruodžio 29 d. įsakymu Nr. D1-1055.

Raimondas Budrikis, tel. (8 440) 44 860